《满江红 其二十二 丁巳中秋》
宋代·刘克庄

说与行云，且撋就、嫦娥今夕。俄变见、金蛇能紫，玉蟾能白。

九万里风清黑眚，三千世界纯银色。想天寒、桂老已吹香，堪攀摘。

湘妃远，谁鸣瑟。桓伊去，谁横笛。叹素光如旧，朱颜非昔。

老去欢悰无奈减，向来酒量常嫌窄。倩何人、天外挽冰轮，应留得。

作者简介：刘克庄(1187～1269) 南宋诗人、词人、诗论家。字潜夫，号后村。福建莆田人。宋末文坛领袖，辛派词人的重要代表，词风豪迈慷慨。在江湖诗人中年寿最长，官位最高，成就也最大。晚年致力于辞赋创作，提出了许多革新理论。